CELEX: 32019D1331
Language: et
Date: 2019-08-05 00:00:00
Title: Komisjoni rakendusotsus (EL) 2019/1331, 5. august 2019, milles käsitletakse teatava piparmündiõli ja tsitronellaali sisaldava biotsiidi loa tingimusi, mille kohta Ühendkuningriik on edastanud teatise kooskõlas Euroopa Parlamendi ja nõukogu määruse (EL) nr 528/2012 artikli 36 lõikega 1 (teatavaks tehtud numbri C(2019) 5691 all) (EMPs kohaldatav tekst)

7.8.2019   
               
               
                  ET
               
               
                  Euroopa Liidu Teataja
               
               
                  L 207/37
               
            
         KOMISJONI RAKENDUSOTSUS (EL) 2019/1331,
         5. august 2019,
         milles käsitletakse teatava piparmündiõli ja tsitronellaali sisaldava biotsiidi loa tingimusi, mille kohta Ühendkuningriik on edastanud teatise kooskõlas Euroopa Parlamendi ja nõukogu määruse (EL) nr 528/2012 artikli 36 lõikega 1
         
            
               (teatavaks tehtud numbri C(2019) 5691 all)
            
         
         (EMPs kohaldatav tekst)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 22. mai 2012. aasta määrust (EL) nr 528/2012, milles käsitletakse biotsiidide turul kättesaadavaks tegemist ja kasutamist, (1) eriti selle artikli 36 lõiget 3,
         ning arvestades järgmist:
         
                     (1)
                  
                  
                     24. novembril 2017 esitas äriühing Bird Free Ltd (edaspidi „taotluse esitaja“) Ühendkuningriigi pädevale asutusele taotluse, et saada lihtsustatud menetluse korras luba biotsiidile „Bird Free“. Tootele anti Ühendkuningriigis luba 5. juunil 2018. Toode „Bird Free“ on lindude peletamiseks loodud repellent, mis kuulub tooteliiki 19, ning selles sisalduvad kaks toimeainet – piparmündiõli ja tsitronellaal – on lisatud määruse (EL) nr 528/2012 I lisasse ilma piiranguteta.
                  
               
                     (2)
                  
                  
                     Toode „Bird Free“ on geel, mida võib kasutada metstuvide tõrjumiseks, et nad ei laskuks hoonetele ja muudele rajatistele. Vastavalt määruse (EL) nr 528/2012 artikli 27 lõikele 1 teavitas loaomanik 12. juunil 2018 liikmesriike, kelle territooriumil ta kavatses toote turule lasta.
                  
               
                     (3)
                  
                  
                     Vastavalt määruse (EL) nr 528/2012 artikli 27 lõike 2 esimesele lõigule esitasid Prantsusmaa ja Saksamaa 12. juulil 2018 koordineerimisrühmale vastuväited, märkides, et vaidlusalune biotsiid ei vasta nimetatud määruse artiklis 25 sätestatud tingimusele.
                  
               
                     (4)
                  
                  
                     Prantsusmaa on oma vastuväites seisukohal, et toote „Bird Free“ puhul tundub linde peletavat UV-kiirguse põhjustatud visuaalne mõju, ning leiab, et seda mõju oleks pidanud taotluses mainima. Lisaks on Prantsusmaa seisukohal, et vaja oleks teha täiendav negatiivne kontroll, st testida ilma toimeaineteta toodet, et saada kinnitus, et biotsiidi mõju tuleneb toimeainetest. Prantsusmaa seab tootes „Bird Free“ sisalduvate toimeainete tõhususe kahtluse alla, sest nende sisaldus tootes on väike ja tsitronellaali sisaldus väheneb toote säilitamise ajal. Seetõttu leiab Prantsusmaa, et toote „Bird Free“ tõhususe tõendamiseks tuleks teha uued katsed, mis tõendaksid, et toote „Bird Free“ mõju tuleneb toimeainetest tingitud peletavast lõhnast.
                  
               
                     (5)
                  
                  
                     Saksamaa on oma vastuväites seisukohal, et taotluse esitaja andmed tõhususe kohta ei ole vastuvõetavad, kuna kontrollrühmades ei testitud ilma toimeaineteta toodet. Saksamaa leiab, et ilma sellise kontrollimiseta ei saa kinnitada, et toimeainetel on tuvidele peletav mõju. Lisaks leiab ta, et ei ole selge, milline toimemehhanism põhjustab peletava mõju.
                  
               
                     (6)
                  
                  
                     Koordineerimisrühma sekretariaat palus liikmesriikidel ja taotluse esitajal esitada kirjalikke märkusi selle esildise kohta. Taotlust arutati koordineerimisrühma koosolekul 25. septembril 2018 ning telekonverentsil 12. oktoobril 2018.
                  
               
                     (7)
                  
                  
                     Kuna koordineerimisrühm kokkuleppele ei jõudnud, edastas Ühendkuningriik lahendamata vastuväited 31. oktoobril 2018 kooskõlas määruse (EL) nr 528/2012 artikli 36 lõikega 1 komisjonile. Ühendkuningriik esitas komisjonile üksikasjaliku ülevaate küsimustest, mille osas liikmesriigid ei suutnud kokkulepet saavutada, ning lahkarvamuste põhjused. Kõnealuse ülevaate koopia edastati asjaomastele liikmesriikidele ja taotlejale.
                  
               
                     (8)
                  
                  
                     27. novembril 2018 palus komisjon kooskõlas määruse (EL) nr 528/2012 artikli 36 lõikega 2 Euroopa Kemikaaliameti (edaspidi „kemikaaliamet“) arvamust mitme lahendamata vastuväite kohta.
                  
               
                     (9)
                  
                  
                     Kemikaaliamet võttis 1. märtsil 2019 vastu arvamuse, (2) olles andnud taotlejale võimaluse esitada kirjalikke märkusi vastavalt määruse (EL) nr 528/2012 artikli 38 lõikele 2.
                  
               
                     (10)
                  
                  
                     Kemikaaliameti andmetel on toode „Bird Free“ piisavalt tõhus ja vastab seega määruse (EL) nr 528/2012 artikli 25 punktis d sätestatud lihtsustatud korras loa andmise tingimustele.
                  
               
                     (11)
                  
                  
                     Pidades silmas kemikaaliameti arvamust, loetakse vaidlusalune biotsiid määruse (EL) nr 528/2012 artikli 25 punkti d kohaselt piisavalt tõhusaks.
                  
               
                     (12)
                  
                  
                     Käesoleva otsusega ette nähtud meetmed on kooskõlas alalise biotsiidikomitee arvamusega,
                  
               ON VASTU VÕTNUD KÄESOLEVA OTSUSE:
         
            Artikkel 1
            Biotsiid „Bird Free“, mille viitenumber biotsiidiregistris on BC-RG035397-31, vastab määruse (EL) nr 528/2012 artikli 25 punktis d sätestatud tingimusele.
         
         
            Artikkel 2
            Käesolev otsus on adresseeritud liikmesriikidele.
         
         
            Brüssel, 5. august 2019
            
               
                  Komisjoni nimel
               
               
                  komisjoni liige
               
               Vytenis ANDRIUKAITIS
            
         
         
            (1)  ELT L 167, 27.6.2012, lk 1.
         
            (2)  Euroopa Kemikaaliameti 1. märtsi 2019. aasta arvamus määruse (EL) nr 528/2012 artikli 36 lõike 2 ja artikli 38 kohaselt esitatud taotluse kohta „Questions on unresolved objection during the notification in accordance with Article 27(1) of the Biocidal Products Regulation of a product type 19 biocidal product „Bird Free“ containing peppermint oil and citronellal used to deter feral pigeons“ (ECHA/BPC/224/2019).